Johan Booysen en polisie se paaie skeiJohan Booysen, Valke Die polisie wou nie bekend maak waarom hulle besluit het om te skik met die geskorste KwaZulu-Natalse Valke-hoof, genl.maj. Johan Booysen nie, terwyl hy oor ŉ paar maande sou aftree. Brig. Sally de Beer, woordvoerder van die polisie, het gesê “die SAPD sal nie enige werkgewer/werknemer-sake voor die hom met die media bespreek nie”. Booysen het op sy Facebook-blad bekend gemaak dat hy die polisie verlaat het ná byna 42 jaar se diens. Hy was die afgelope vyf jaar grootliks geskors uit sy amp sedert sy inhegtenisneming in 2012 oor beweerde korrupsie en swendelary. Hy het op Facebook gesê hy het ŉ skikking met die polisie bereik, maar kan nie besonderhede daaroor bekend maak nie. “Gister, 28 Februarie 2017, was my laaste dag met die SAPD (Valke). Die SAPD het besluit om met my te skik. Die ooreenkoms bepaal dat ek nie die besonderhede mag bekend maak nie. Ek is dankbaar vir die geleentheid wat ek gehad het om my medelandsburgers 42 jaar (wel, kort van twee maande) lank te kon dien.” Booysen sou in Julie aftree. Hy het tereg gestaan op aanklagte van korrupsie en swendelary wat verband hou met bewerings dat hy ŉ “moordbende” vir eie gewin bedryf het terwyl hy aan die hoof gestaan het van die Cato Manor-eenheid vir ernstige en gewelddadige misdaad. Booysen ontken steeds alle bewerings. Hy hou vol dat hy ’n teiken is omdat hy korrupte sakelui in KwaZulu-Natal ondersoek en die NVG sy storie verander het na gelang van wie aan die hoof van dié instelling is. Brig. Hangwani Mulaudzi, woordvoerder vir die direktoraat vir prioriteitsmisdaadondersoeke, beter bekend as die Valke, het alle navrae na die nasionale polisiewoordvoerder brig. Sally de Beer verwys. De Beer het gesê die waarnemende polisiekommissaris, lt.genl. Khomotso Phahlane, het gesê hy het hoë agting vir genl.maj. Johan Booysen. “Hy het ŉ groot bydrae gelewer tydens sy 42 diensjare en ons wens hom alles van die beste toe vir sy toekomsplanne,” het Phahlane gesê. Lees alle vorige berigte oor Johan Booysen op Maroela Media.